Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 262/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΆΡΘΡΟ 5

ΠΟΠ ( ) ΠΓΕ (x)

Αριθμός φακέλλου που δίδεται από το κράτος μέλος: 11/2003

1. Αρμόδια υπηρεσία του κράτους μέλους Ονομασία: Ministero delle Politiche agricole e forestali (Υπουργείο γεωργικών και δασικών πολιτικών)

Διεύθυνση: Via XX Settembre, 20 - I-00187 Roma

Τηλέφωνο: (39-06) 481 99 68

Φαξ: (39-06) 42 01 31 26

e-mail: qualita@politicheagricole.it

2. Αιτών όμιλος 2.1. Ονομασία: Comitato Promotore per il riconoscimento del marchio ad indicazione geografica protetta Kiwi Latina [Επιτροπή Προώθησης της Αναγνώρισης του Σήματος Προστατευόμενης Γεωγραφικής Ένδειξης "Kiwi Latina" (Ακτινίδιο της Λατίνα)]

2.2. Διεύθυνση: Via Umberto I, 80 - I-04100 Latina

2.3. Σύνθεση: Παραγωγοί/μεταποιητές (x) άλλοι ( )

3. Τύπος του προϊόντος: Κλάση 1.6 - Οπωροκηπευτικά και δημητριακά σε φυσική κατάσταση ή μεταποιημένα του παραρτήματος ΙΙ - Ακτινίδιο.

4. Περιγραφή της συγγραφής υποχρεώσεων (Σύνοψη των óρων του άρθρου 4 παραπομπή 2)

4.1. Ονομασία: "Kiwi Latina"

4.2. Περιγραφή: Η Προστατευόμενη Γεωγραφική Ένδειξη "Kiwi Latina" (Ακτινιδιο της Λατίνα) χορηγείται αποκλειστικά στο ακτινίδιο που ανταποκρίνεται στους όρους και τις απαιτήσεις που καθορίζονται στις προδιαγραφές παραγωγής.

Καρποί του βοτανικού είδους Actinidia deliciosa, ποικιλία Hayward, που προορίζονται για προσφορά στον καταναλωτή σε νωπή κατάσταση.

Ο καρπός έχει κυλινδρική-ελλειψοειδή μορφή με μέγιστο ύψος στη διάμετρο, φλοιό χρώματος ανοιχτού καστανού με υπόθεμα ανοιχτό πράσινο, απαλό χνούδι, κάλυκα ελαφρώς κοίλο· σάρκα χρώματος ανοιχτού σμαραγδοπράσινου με υπόλευκη, μαλακή κεντρική στήλη, τριγυρισμένη από στεφάνη πολλών μικρών μαύρων σπόρων.

Οι καρποί που επιλέγονται για τη διάθεση στο εμπόριο, λαμβανομένων υπόψη των ειδικών διατάξεων που προβλέπονται για κάθε κατηγορία και των αποδεκτών ανοχών, πρέπει να είναι:

- ολόκληροι (αλλά χωρίς μίσχο),

- υγιείς, άρα αποκλείονται τα προϊόντα που πλήττονται από σήψη ή που παρουσιάζουν αλλοιώσεις ικανές να τα καταστήσουν ακατάλληλα προς κατανάλωση,

- καθαρά, πρακτικά απαλλαγμένα από ορατές ξένες ουσίες,

- αρκετά σκληρά, δηλαδή ούτε μαλακά ούτε μαραμένα ούτε εμποτισμένα με νερό,

- καλοσχηματισμένα, άρα αποκλείονται οι διπλοί ή οι πολλαπλοί καρποί,

- πρακτικά απαλλαγμένα από παράσιτα,

- πρακτικά απαλλαγμένα από βλάβες που έχουν προκληθεί από παράσιτα,

- χωρίς αφύσικη εξωτερική υγρασία,

- χωρίς ξένες οσμές ή/και γεύσεις.

Οι καρποί πρέπει να έχουν ελάχιστο βαθμό ωρίμανσης 6,2° Brix τη στιγμή της συγκομιδής και κατατάσσονται εμπορικά σε δύο κατηγορίες.

- Κατηγορία "Extra" βάρος: > 90 g

Τα ακτινίδια αυτής της κατηγορίας πρέπει να είναι αρκετά ανεπτυγμένα και να παρουσιάζουν όλα τα χαρακτηριστικά και τον χρωματισμό της ποικιλίας.

Πρέπει να μην έχουν κανένα ελάττωμα, εκτός από ελαφρότατες επιφανειακές αλλοιώσεις, που δεν θίγουν την ποιότητα και την όψη του προϊόντος ή την παρουσίασή του στη συσκευασία.

- Κατηγορία I βάρος: > 80 g

Τα ακτινίδια αυτής της κατηγορίας πρέπει να είναι καλής ποιότητας. Οι καρποί πρέπει να είναι σκληροί και η σάρκα τους να μην παρουσιάζει ελαττώματα. Πρέπει να παρουσιάζουν τα τυπικά χαρακτηριστικά της ποικιλίας. Ωστόσο, είναι δεκτά τα ακόλουθα ελαττώματα, αρκεί να μην θίγουν την εξωτερική όψη του καρπού ή τη διατήρησή του:

- ελαφρύ ελάττωμα στο σχήμα (αποκλείονται οι προεξοχές και οι παραμορφώσεις),

- ελαφρύ ελάττωμα στο χρώμα.

Ανοχές διαμετρήματος

Εντός των ορίων του 10 %, σε αριθμό ή σε βάρος, το βάρος των καρπών της κατηγορίας Extra μπορεί να κυμαίνεται από 85 έως 89 g και το βάρος των καρπών της κατηγορίας Ι από 77 έως 79 g.

4.3. Γεωγραφική περιοχή: Η ζώνη παραγωγής περιλαμβάνει 24 κοινότητες σε δύο επαρχίες (της Λατίνα και της Ρώμης).

Στην Επαρχία της Λατίνα περιλαμβάνει 9 κοινότητες, εκ των οποίων σε 7 όλη την επικράτεια και σε 2 ένα μέρος της, και στην επαρχία της Ρώμης 15 κοινότητες, σε 3 εκ των οποίων μέρος της επικράτειας και σε 12 ολόκληρη.

Στον χάρτη τύπου CTR 1:100000, η περίμετρος ολόκληρης της ζώνης σημειώνεται με ημίμαυρο, ενώ προσδιορίζονται με δικτυωτό τα διοικητικά όρια των κοινοτήτων.

Για τις κοινότητες που περιλαμβάνονται εν μέρει, το μέρος που οριοθετεί τη ζώνη μεταφέρεται σε λεπτομερέστερο χάρτη τύπου IGM 1:25000, για να τονιστούν τα σημεία του ορίου, το οποίο συνίσταται συνήθως σε ένα εύκολα εντοπίσιμο στοιχείο όπως δρόμοι, χαντάκια κ.λπ.

Ο πίνακας αριθ. 5 παρουσιάζει λεπτομερώς τις κοινότητες Sabaudia, Latina και Aprilia, ο πίνακας αριθ. 6 τις κοινότητες Ardea και Pomezia και ο πίνακας αριθ. 7 την κοινότητα Artena.

ΕΠΑΡΧΙΑ ΛΑΤΙΝΑ

1) SABAUDIA (μέρος)

2) LATINA (μέρος)

3) PONTINIA

4) PRIVERNO

5) SEZZE

6) SERMONETA

7) CORI

8) CISTERNA DI LATINA

9) APRILIA

ΕΠΑΡΧΙΑ ΡΩΜΗΣ

1) ARDEA (μέρος)

2) POMEZIA (μέρος)

3) MARINO

4) CASTEL GANDOLFO

5) ALBANO LAZIALE

6) ARICCIA

7) GENZANO DI ROMA

8) LANUVIO

9) VELLETRI

10) LARIANO

11) ARTENA (μέρος)

12) PALESTRINA

13) ZAGAROLO

14) SAN CESAREO

15) COLONNA

4.4. Απόδειξη προέλευσης: H επαρχία της Λατίνα ήταν από τις πρώτες που φιλοξένησαν εγκαταστάσεις ειδικευμένες στην καλλιέργεια ακτινιδίων, από τις αρχές της δεκαετίας του 1970.

Οι κλιματικές συνθήκες, που είναι ιδιαίτερα ευνοϊκές για το είδος, επέτρεψαν την ταχεία ανάπτυξη της καλλιέργειας, που ήδη στα τέλη της δεκαετίας του 1970 είχε γίνει εθνικό σημείο αναφοράς για τους οπωροκαλλιεργητές, τους εμπόρους και τους ακαδημαϊκούς ερευνητές.

Το 1978 διοργανώθηκε στο Τορίνο το πρώτο συνέδριο για τα ακτινίδια, κατά το οποίο η περιοχή των Ποντινίων Ελών αναφέρθηκε ως ιταλική ζώνη ιδιαίτερα πρόσφορη για την παραγωγή ακτινιδίων, φρούτου πραγματικού συμβόλου της γεωργίας της περιοχής.

Το 1981, μετά από τρία χρόνια, πραγματοποιήθηκε ένα δεύτερο συνέδριο εθνικού επιπέδου, με επιμέλεια του Εμπορικού Επιμελητηρίου Βιομηχανίας, Βιοτεχνίας και Γεωργίας της Λατίνα. Ακολούθησαν, σε τακτικά διαστήματα, άλλα συνέδρια, σεμινάρια και εμπορικές εκθέσεις, όχι μόνο στην πρωτεύουσα της επαρχίας, αλλά και στη Cisterna di Latina και στην Aprilia· οι συναντήσεις αυτές καθιέρωσαν την πόλη της Λατίνα και όλη τη γύρω περιοχή, συμπεριλαμβανομένου του νότιου τμήματος της επαρχίας της Ρώμης, ως σημαντικό πόλο παραγωγής ακτινιδίων στην Ιταλία, λόγω της καλής ποιότητας και του μεγέθους.

Η σημασία του ακτινιδίου του Λατίου (επομένως και της περιοχής των Ποντινίων Ελών) στον τομέα της ιταλικής οπωροκομίας μαρτυρήθηκε και εκτός των εθνικών συνόρων στη διάρκεια ενός σεμιναρίου που πραγματοποιήθηκε στις 25 και 26 Οκτωβρίου 1988 στο Σαντιάγκο της Χιλής: γεγονός που κατέληξε ήδη στην εκπόνηση το 1986 της "Γνωσιολογικής μελέτης για τα ακτινίδια στην Ιταλία" υπό την αιγίδα του τότε Υπουργείου Γεωργίας και Δασών, την οποία ακολούθησε και μία στρογγυλή τράπεζα, που διοργανώθηκε από την ERSAL (Περιφερειακή Υπηρεσία Αγροτικής Ανάπτυξης του Λατίου) στις 22 Ιουνίου 1988 στη Ρώμη.

Μια άλλη μελέτη, που διεξήχθη το 1990 από το Πειραματικό Ινστιτούτο για την Τεχνολογική Αξιοποίηση των Γεωργικών Προϊόντων του Μιλάνου (Gorini et al., 1987), τεκμηρίωνε πειραματικά τα αδιαμφισβήτητα χαρακτηριστικά του Ακτινιδίου της Λατίνα.

Στη διάρκεια αυτών των 30 ετών, τόσο ο ημερήσιος τύπος όσο και τα εξειδικευμένα περιοδικά του τομέα εθνικής και διεθνούς κυκλοφορίας (Il Messaggero, Latina Oggi, Economia Pontina, L'Informatore Agrario, Terra e Vita, Italia Agricola, Lazio Agricolo, Rivista di Frutticoltura, Asiafruit Magazine, για να αναφέρουμε μόνο ορισμένα) ακολούθησαν και αφιέρωσαν εκτενή άρθρα στην προοδευτική ανάπτυξη του ακτινιδίου στην επαρχία της Λατίνα, η οποία προσφέρει άριστο κλιματικό και εδαφικό περιβάλλον και εξαιρετικά ανταγωνιστικές ποσοτικές και ποιοτικές παραγωγές. Ταυτόχρονα, επίσης, σημειώθηκε ενίσχυση των διαθρώσεων συντήρησης σε ψύξη και κατεργασίας των φρούτων και αναπτύχθηκε μια καινοτόμος μεθοδολογία καλλιέργειας, που έχει ως συνέπεια τις συχνές επισκέψεις στη Λατίνα οπωροκόμων από όλα τα μέρη της Ιταλίας και του κόσμου (Νότια Κορέα, Νέα Ζηλανδία και Ιαπωνία).

Στη δοκιμή αισθητηριακής αξιολόγησης, που διεξήχθη με τη βοήθεια ενός "taste panel" έπειτα από τρεις μήνες συντήρησης στο ψυγείο, τα ώριμα φρούτα αξιολογήθηκαν ως προς τον βαθμό αποδοχής τους, για τον οποίο λαμβάνονταν υπόψη η όψη της σάρκας, η γεύση και η αίσθηση ευχαρίστησης. Τα φρούτα της Λατίνα σημείωσαν πολύ υψηλό βαθμό αποδοχής (Gorini et al., 1987).

Η μεγαλύτερη αυτή απόλαυση και η ευχάριστη τυπική γλυκόξινη γεύση του καρπού στην πλήρη ωρίμανση απορρέει από τον συνδυασμό πλείστων ευνοϊκών για την καλλιέργεια παραγόντων, όπως κλίμα και εδάφη πολύ παρεμφερή με τα αντίστοιχα της ζώνης προέλευσης. Είναι γνωστό και βεβαιωμένο ότι σε ορισμένες περιοχές της Λατίνα, όπως το Borgo Flora και το Borgo Grappa, η ποιότητα των φρούτων και η κατάσταση των φυτών υπερτερεί των αντίστοιχων ιδιοτήτων του αρχικού τόπου προέλευσης.

Η μεγαλύτερη ολική ηλιακή ακτινοβολία και η ανυπαρξία ή σχεδόν ανυπαρξία πρώιμων παγετών δίνει τη δυνατότητα να αναβάλλεται η συλλογή μέχρι το δεύτερο δεκαήμερο του Νοεμβρίου ή και αργότερα, πράγμα που επιτρέπει να φθάσει η περιεκτικότητα των φρούτων σε σάκχαρα στους 6,5-7 βαθμούς Brix.

Η μεγαλύτερη περιεκτικότητα σε σάκχαρα επιτρέπει τη μείωση της θερμοκρασίας συντήρησης κατά μερικά δέκατα του βαθμού της κλίμακας Κελσίου και εξασφαλίζει έτσι τη συντήρηση, ακόμη και σε κανονική ατμόσφαιρα, επί τουλάχιστον δύο με τρεις μήνες περισσότερο σε σχέση με τον μέσο όρο.

Ο δεσμός με το περιβάλλον αποδεικνύεται από τις εξής υποχρεώσεις στις οποίες υποβάλλονται οι παραγωγοί ή/και οι συσκευαστές:

- εγγραφή στον ειδικό κατάλογο των παραγωγών "Ακτινιδίου της Λατίνα"

- κτηματολόγιο όλων των γαιών που είναι αφιερωμένες στην καλλιέργεια "Ακτινιδίου της Λατίνα"

- τήρηση ειδικών αρχείων παραγωγής και συσκευασίας.

4.5. Μέθοδος παραγωγής: Οι φυτεύσεις γίνονται είτε με φυτά εμβολιασμένα σε μόσχευμα ριζοβολήσεως, ένα έτος μετά τον εμβολιασμό, είτε με έρριζα φυτά, πάντα ανάπτυξης ενός έτους.

Τα σχήματα φύτευσης που έχουν υιοθετηθεί είναι:

- η "μεγάλη τέντα": απόσταση φύτευσης 4-5 m × 4-5 m

- η "μικρή πέργκολα": απόσταση φύτευσης 5 m × 3-5 m

Το έδαφος, ανάλογα με το φυσικό περιβάλλον, είτε καλλιεργείται ανάμεσα στις σειρές και αποψιλώνεται κατά μήκος τους είτε αφήνεται να χορταριάσει με περιοδική κοπή των χόρτων.

Το φυσικό καθήκον αρδευτικού ύδατος ολοκληρώνεται με την άρδευση που γίνεται με την τεχνική του ψεκασμού ή του καταιονισμού κάτω από το φύλλωμα των δέντρων. Οι όγκοι αρδευτικού ύδατος ποικίλλουν από 6000 έως 8000 m3 ανά εκτάριο τον χρόνο.

Η συλλογή του καρπού, χωρίς τον μίσχο, πραγματοποιείται ανάμεσα στα τέλη Οκτωβρίου και στις αρχές Νοεμβρίου. Συμπίπτει με βαθμό Brix όχι μικρότερο του 6,2° και με σκληρότητα (μετρούμενη με ακίδα διαμέτρου 8 mm) όχι χαμηλότερη των 6 kg.

- Η χειμερινή κλάδευση γίνεται κατά τέτοιον τρόπο ώστε να αφήνονται 100000-120000 οφθαλμοί ανά εκτάριο.

- Ανάμεσα στα τέλη Ιουνίου και στις αρχές Ιουλίου πραγματοποιείται η αραίωση, η οποία γίνεται με την αφαίρεση τόσο των πολλαπλών και των παραμορφωμένων καρπών όσο και εκείνων που έχουν ελαττώματα στον φλοιό, ούτως ώστε να μείνουν συνολικά 800-1000 καρποί σε κάθε φυτό.

- Το μέγιστο όριο παραγωγής ανά εκτάριο δεν πρέπει να υπερβαίνει τα 330 εκατόκιλα.

4.6. Δεσμός Κλίμα: Το κλίμα είναι εύκρατο-υγρό, παρόμοιο με το κλίμα της ζώνης προέλευσης του είδους (περιοχή του Γιανγκ Τσε Κιανγκ στην Κίνα), και χαρακτηρίζεται από μέση θερμοκρασία 13-15 °C, μέση ελάχιστη 8-10 °C και μέση μέγιστη 28-30 °C, μέση σχετική υγρασία κατά τους θερινούς μήνες 75-80 %, απουσία πρώιμων παγετών που επιτρέπει τη συλλογή των καρπών στον σωστό βαθμό ωρίμανσης (κατά μέσο όρο 6,5° Brix και, σε κάθε περίπτωση, ποτέ κάτω των 6,2° Brix), τόσο για την επίτευξη των βέλτιστων ποιοτικών χαρακτηριστικών όσο και για την άριστη συντήρηση στο ψυγείο μέχρι τον Μάιο/Ιούνιο και την επίτευξη περιεκτικότητας σε σάκχαρα κατά την κατανάλωση όχι χαμηλότερη των 12° Brix, με σκληρότητα όχι μεγαλύτερη των 3 kg, μετρούμενη με ακίδα 8 mm.

- Σπανιότατη εμφάνιση ζημιών λόγω χειμερινών και εαρινών παγετών, οι οποίοι, σε άλλες περιοχές της χώρας, προξενούν σημαντικές μειώσεις της παραγωγής τις εποχές που ακολουθούν, μην επιτρέποντας έτσι τη χρονική συνέχεια του εφοδιασμού.

- Υψηλή ολική ηλιακή ακτινοβολία που χαρακτηρίζει την περιοχή των Ποντινίων Ελών και επιτρέπει να επιτευχθεί νωρίτερα ο βέλτιστος βαθμός ωρίμανσης για την πώληση.

Έδαφος: Τα εδάφη της περιοχής καλλιέργειας είναι προσχωματικής, μετασχηματισμένης ηφαιστειογενούς προέλευσης και βασίζονται σε πουζολανικά και τοφώδη υπεδάφη, που χαρακτηρίζονται από υψηλή γονιμότητα και αποδείχθηκαν αμέσως ιδιαίτερα πρόσφορα για την καλλιέργεια ακτινιδίων.

Επαγγελματισμός: Η περιοχή όπου εγκαταστάθηκαν τα ακτινίδια είχε μακρά παράδοση καλλιέργειας βρώσιμου σταφυλιού, είδους που, σαν τα ακτινίδια, έχει κληματιδικό τρόπο ανάπτυξης, που απαιτεί πολύ παρεμφερή δομή υποστήριξης και τεχνική καλλιέργειας. Αυτό επέτρεψε την εύκολη προσαρμογή στις καταλληλότερες για τη νέα καλλιέργεια τεχνικές και τη λήψη ενός τυπικού προϊόντος υψηλής ποιότητας.

4.7. Δομή του ελέγχου Ονομασία: Εμπορικό Επιμελητήριο Βιομηχανίας, Βιοτεχνίας και Γεωργίας της Λατίνα.

Διεύθυνση: Via Umberto I, 80 - I-04100 Latina

4.8. Επισήμανση Ονομασία "Kiwi Latina".

Το σήμα έχει τη μορφή κύκλου με γραφική αναπαράσταση του Κολοσσαίου στο κέντρο, στο εσωτερικό του οποίου υπάρχει η εγκάρσια τομή των ακτινιδίων με το τυπικό σμαραγδοπράσινο χρώμα, τους σπόρους και την κεντρική στήλη. Στην κυκλική στεφάνη μεταξύ του σχεδίου του Κολοσσαίου και του εξωτερικού κύκλου αναγράφονται οι λέξεις "KIWI LATINA" με πράσινο χρώμα και ρωμαϊκούς χαρακτήρες σε κυκλική σύνθεση που υποδιαιρείται σε δύο μέρη, KIWI επάνω και LATINA στο κάτω μέρος του σχήματος. Στα δεξιά της λέξης KIWI απεικονίζεται μια κόκκινη πασχαλίτσα με μαύρες βούλες. Τα χρώματα που απαιτούνται είναι τα εξής: κόκκινο pantone, πράσινο pantone, καφέ και μαύρο. Συσκευασία: χρησιμοποιούνται οι ίδιες συσκευασίες για το εθνικό και το διεθνές εμπόριο. Το σήμα πρέπει να τοποθετείται επάνω στη συσκευασία και μπορεί να τοποθετηθεί και επάνω στα μεμονωμένα φρούτα. Το σήμα επιτρέπεται να χρησιμοποιείται μόνο από επιχειρήσεις συσκευασίας της περιοχής παραγωγής του Ακτινιδίου της Λατίνα.

4.9. Εθνικές προϋποθέσεις: -

Αριθ. ΕΕ: IT/00295/2003.06.05.

Ημερομηνία παραλαβής του πλήρους φακέλου: 5 Ιουνίου 2003.